NACRT PRIJEDLOGA

Na temelju članka 42. Statuta Općine Vrsar-Orsera ("Službene novine Općine Vrsar-Orsera", broj 2/21), članka 35. st. 2. i st. 8., članka 391. Zakona o vlasništvu i drugim stvarnim pravima (NN 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17 ), Općinsko vijeće Općine Vrsar na sjednici održanoj \_\_\_\_\_\_\_\_\_\_2023. godine, donijelo je slijedeću

**ODLUKU**

**O RASPOLAGANJU NEKRETNINAMA** **U SVRHU PROVOĐENJA**

**PROGRAMA POTICANJA STANOVANJA**

**NA PODRUČJU OPĆINE VRSAR-ORSERA**

**I. OPĆE ODREDBE**

Članak 1.

(1) Ovom se Odlukom uređuju način, uvjeti i postupak raspolaganja nekretninama u vlasništvu Općine Vrsar-Orsera (u daljnjem tekstu: Općina), i to k.č. br. 97/25, 97/26, 97/27, 97/28, 97/29, 97/30, 97/31 i 97/32, sve k.o. Gradina, u naselju Begi, u svrhu poticanja stanovanja, te se utvrđuju mjere poticanja stanovanja.

(2) Raspolaganje nekretninama u smislu ove Odluke podrazumijeva osnivanje prava građenja na nekretninama ili prodaju u vlasništvu Općine u svrhu poticanja stanovanja, radi zadovoljavanja stambenih potreba i poboljšanja kvalitete stanovanja što šireg kruga građana.

**II. OSNIVANJE PRAVA GRAĐENJA**

Članak 2.

(1) Pravo građenja može se osnovati isključivo na određeno vrijeme.

(2) Pravo građenja osniva se po provedenom javnom natječaju. Naknada za osnovano pravo građenja iznosi 1,00 €/m2 godišnje. Korisnik prava građenja je dužan platiti i eventualne poreze i/ili druga davanja koja proizlaze kao posljedica zasnivanja prava građenja.

(3) Pravo građenja osniva se na rok od 30 godina računajući od dana sklapanja ugovora o osnivanju prava građenja.

Članak 3.

(1) Pravo građenja osnovati će se na nekretnini u vlasništvu Općine temeljem ugovora kojega će Općina kao vlasnik nekretnine sklopiti sa najpovoljnijim ponuditeljem kao nositeljem prava građenja.

(2) Najpovoljnijim ponuditeljem smatra se ponuditelj koji ostvari najveći broj bodova temeljem kriterija utvrđenih ovom Odlukom.

Članak 4.

(1) Plaćanje prve godišnje naknade počinje prvog dana mjeseca nakon mjeseca u kojem je zaključen ugovor o osnivanju prava građenja.

(2) Naknada za osnovano pravo građenja plaća se godišnje unaprijed do 31. siječnja za tekuću godinu.

Članak 5.

(1) Izabrani nositelji prava građenja dužan je u roku od tri godine od dana sklapanja ugovora o pravu građenja završiti građevinu i ishoditi pravomoćnu uporabnu dozvolu,

(2) Izabrani nositelj i članovi obiteljskog domaćinstva navedeni u zahtjevu dužni su u u roku od tri mjeseca po pravomoćnosti uporabne dozvole, prijaviti prebivalište na adresi nekretnine na kojoj je osnovano pravo građenja, te zadržati prebivalište neprekinuto sljedećih 10 (deset) godina bez promjene;

(3) Iznimno, ako nositelj prava građenja bez svoje krivnje bude spriječen izvršiti obveze iz ovog članka, a zbog događaja koji se nisu mogli predvidjeti i čije posljedice nositelj prava građenja nije mogao predvidjeti, izbjeći ni ukloniti (viša sila), ili iz drugog razloga na koji podnositelj zahtjeva nije mogao utjecati, a o čijem je nastupu i prestanku nositelj prava građenja obvezan bez odlaganja obavijestiti Općinu, rok iz stavka 1. ovog članka može se produžiti.

Članak 6.

(1) U slučaju da nositelj prava građenja ne ishodi uporabnu dozvolu u roku određenom u članku 5. st. 1. ove Odluke, kao i u slučaju da nositelj prava građenja ne prijavi i zadrži prebivalište, odnosno da članovi uže obitelji nositelja prava građenja ne prijave prebivalište u rokovima određenima u članku 5. st. 3. ove Odluke, Općina će jednostranom izjavom raskinuti ugovor o pravu građenja.

(2) U slučaju raskida ugovora o pravu građenja, nositelj prava građenja obvezuje se Općini izdati izjavu kojim se odriče upisanog prava, te je nositelj prava građenja obvezan Općini uplatiti cjelokupnu naknadu za osnovano pravo građenja.

(3) Općina je dužna nositelju prava građenja u slučaju proteka roka na koji je osnovano pravo građenja, odnosno prestanka prava građenja iz drugog razloga nadoknaditi razliku vrijednosti između vrijednosti nekretnine bez ulaganja i njezine vrijednosti sa izgrađenim objektom u vrijeme isteka roka prava građenja.

Članak 7.

(1) Nositelj prava građenja, koji se pridržava svih ugovornih obveza stječe pravo da nakon isteka roka od 10 godina od datuma prijave prebivališta otkupi zemljište na kojem je osnovano pravo građenja putem javnog natječaja po početnoj tržišnoj cijeni. Tržišnom cijenom smatra se cijena utvrđena od strane ovlaštenog sudskog vještaka odnosno najviša cijena ponuđena u postupku natječaja. Ovlaštenik prava građenja ima pravo prvenstva u postupku natječaja.

(2) U nastupu slučaja iz stavka 1. ovoga članka u iznos kupovine uračunati će se nominalni iznos uplaćenih naknada za korištenje prava građenja, umanjen za eventualne poreze.

Članak 8.

(1) Protekom roka na koje je osnovano pravo građenja nositelj prava građenja dužan je bez odgode predati objekt vlasniku zemljišta u stanju ispravne funkcionalne sposobnosti bez ikakvih tereta osnovanih u korist trećih osoba (založno, fiducijarno ili drugo stvarno pravo kao teret građevine).

(2) U slučaju iz stavka 1. ovog članka Odluke nositelj prava građenja ima pravo na povrat razlike prometne vrijednosti nekretnine bez objekta i nekretnine sa izgrađenim objektom. Razlika prometne vrijednosti utvrdit će se procjenom učinjenom po ovlaštenom procjenitelju.

(3) Ako Općina nema financijskih mogućnosti ili interesa za preuzimanje objekta sagrađenog u pravu građenja sukladno odredbama ovog članka, nositelj prava građenja obvezuje se zaključiti novi ugovor o osnivanju prava građenja na istim česticama, na isto vrijeme i po tržišnoj vrijednosti prava građenja u trenutku produženja ugovora po kojima je zaključen ugovor o osnivanju prava građenja čiji je rok istekao.

(4) U slučaju zasnivanja novog ugovora o osnivanju prava građenja na istim česticama, nominalni iznos uplaćenih naknada za korištenje prava građenja temeljem novog ugovora neće se uračunavati u iznos kupovine prilikom otkupa zemljišta iz čl. 7. st. 1.

Članak 9.

(1) Pravo građenja je nasljedivo i otuđivo pod uvjetima utvrđenima ovom Odlukom.

(2) Pravo građenja je nasljedivo bez ograničenja, dok otuđivo može biti jedino na temelju suglasnosti Općine.

(3) Pravo građenja je moguće opteretiti služnostima, stvarnim teretima i založnim pravima uz suglasnost Općine.

Članak 10.

Banci ili drugoj osobi (zajmodavcu) koja je nositelju prava građenja odobrila kredit –zajam za izgradnju građevine, a koji je upisan kao hipoteka – zalog na pravu građenja i/ili građevini, u slučaju neurednog vraćanja kredita – zajma i aktiviranja hipoteke, Općina će omogućiti prijenos prava vlasništva na pravu građenja sa stečenim pravima i obvezama koje je dotad imao postojeći nositelj prava građenja uz preuzimanje prava i obveza koje proizlaze iz ove i drugih općinskih odluka.

Članak 11.

Pravo građenja osnovano temeljem ove Odluke može, pored slučajeva predviđenih zakonom prestati i prestankom uvjeta predviđenih u ugovoru o osnivanju prava građenja, te sporazumom između Općine i nositelja prava građenja.

**III. UVJETI I POSTUPAK RASPOLAGANJA NEKRETNINAMA**

Članak 12.

(1) Pravo podnošenja ponude i sudjelovanja na javnom natječaju imaju fizičke osobe koje prema pozitivnim propisima Republike Hrvatske mogu stjecati vlasništvo nekretnina u Republici Hrvatskoj i koji na dan objave Javnog poziva imaju prebivalište na području Općine, te da podnositelj zahtjeva i članovi obiteljskog domaćinstva, navedeni u zahtjevu kao budući budući vlasnici stana nemaju i nisu u razdoblju 6 mjeseci prije objave Javnog poziva imali u vlasništvu stan, kuću, nekretnine stambeno poslovne namjene te građevinsko zemljište na kojem je moguća izgradnja, odnosno da imaju u vlasništvu kuću ili stan nedostatne površine (35m2 korisne površine stana za jednu osobu, odnosno za svaku daljnju osobu još 10m2, uz dozvoljeno odstupanje do 5% od korisne površine stana).

(2) Pravo sudjelovanja na javnom natječaju nemaju osobe koje imaju dugovanja prema Općini.

Članak 13.

(1) Odobravanje zahtjeva za osnivanjem prava građenja obavlja se na temelju Liste reda prvenstva (u daljnjem tekstu: Lista prvenstva) utvrđenoj prema uvjetima i mjerilima za određivanje liste reda prvenstva propisanih ovom odlukom.

Lista prvenstva utvrđuje se na temelju provedenog Javnog poziva.

(2) Lista prvenstva utvrđuje se na osnovi sljedećih mjerila:

* stambeni status
* uvjeti stanovanja
* vrijeme prebivanja na području Općine za podnositelja zahtjeva
* broj članova obiteljskog domaćinstva podnositelja zahtjeva
* životna dob podnositelja zahtjeva
* stručna sprema podnositelja zahtjeva
* djeca predškolske dobi i djeca na školovanju
* invaliditet ili tjelesno oštećenje podnositelja zahtjeva i/ili člana njegova obiteljskog domaćinstva
* sudjelovanje u Domovinskom ratu
* status člana obitelji poginulog, zatočenog ili nestalog hrvatskog branitelja za podnositelja zahtjeva.

Članak 14.

(1) Pravo građenja na nekretninama u smislu ove Odluke može se osnovati na sljedećim katastarskim česticama:

|  |  |  |  |  |  |  |  |
| --- | --- | --- | --- | --- | --- | --- | --- |
| Parcela/kuća oznake | k.č. | k.o. | Površina parcele -m2 | Neto stambena površina - m2 | Neto korisna stambena površina -m2 | Tipologija gradnje | Broj spavaćih soba |
| 1. | 97/25 | Gradina | 305 | 117,28 | 108,96 | poluugrađena | 3 |
| 2. | 97/26 | Gradina | 203 | 133,75 | 126,80 | ugrađena | 4 |
| 3. | 97/27 | Gradina | 203 | 147,86 | 140,14 | ugrađena | 4 |
| 4. | 97/28 | Gradina | 307 | 129,76 | 121,77 | poluugrađena | 4 |
| 5. | 97/29 | Gradina | 308 | 123,90 | 112,69 | poluugrađena | 3 |
| 6. | 97/30 | Gradina | 209 | 137,47 | 129,24 | ugrađena | 3 |
| 7. | 97/31 | Gradina | 215 | 137,47 | 129,24 | ugrađena | 3 |
| 8. | 97/32 | Gradina | 328 | 123,90 | 112,69 | poluugrađena | 3 |

(2) Izabrani nositelj prava građenja dužan je poštovati Idejni projekt koji čini sastavni dio pravomoćne lokacijske dozvole, a koju će za svaku pojedinu građevnu česticu ishoditi Općina Vrsar – Orsera, te u skladu sa istim lokacijskim dozvolama izraditi Glavni projekt i ishoditi građevinsku dozvolu.

**Stambeni status**

Članak 15.

1. Podnositelju zahtjeva, na temelju stambenog statusa pripada:

a) za status najmoprimca (podstanara) kod pravne ili fizičke osobe sa slobodno ugovorenom najamninom 15 bodova

b) korisnici kojima je dodijeljen nužni smještaj iz socijalnih ili drugih razloga 8 bodova

c) za stanovanje kod člana obitelji 6 bodova

(2) Za dokazivanje statusa iz točke a) ovog članka priznavati će se ugovori o najmu stana koji su ovjereni kod javnog bilježnika ili prijavljeni u nadležnoj poreznoj upravi najkasnije dan prije objave Javnog poziva.

(3) Za dokazivanje statusa iz točke b) ovog članka priznavati će se ugovori sklopljeni s Općinom Vrsar-Orsera ili rješenja o dodijeljenom nužnom smještaju, koji su sklopljeni odnosno izdani najkasnije dan prije objave Javnog poziva.

**Uvjeti stanovanja**

Članak 16.

1. Prema uvjetima stanovanja podnositelju pripada:
2. za neodgovarajući stan ili kuću 6 bodova
3. za odgovarajući stan ili kuću 4 boda

(2) Odgovarajućim stanom u smislu stavka 1. ovoga članka razumijeva se stambeni prostor (stana ili kuće) koji je primjereno opremljen infrastrukturom (voda, kanalizacija, struja i dr.) i udovoljava higijensko-tehničkim uvjetima za zdravo stanovanje, veličine 35 m2 korisne površine stana za jednu osobu, odnosno za svaku daljnju osobu još oko 10 m2, uz dozvoljeno odstupanje do 5% od korisne površine stana. Odgovarajućim stanom ne smatra se stan u vlasništvu fizičke osobe koji koristi zaštićeni najmoprimac.

**Vrijeme prebivanja na području Općine za podnositelja zahtjeva**

Članak 17.

(1) Vrijeme prebivanja računa se kao koeficijent omjera godina prebivanja na području Općine i godina života podnositelja prijave.

(2 ) Prema vremenu prebivanja, podnositelju zahtjeva pripada:

1. za koeficijent prebivališta od 0,81 do 1 – 50 bodova
2. za koeficijent prebivališta od 0,61 do 0,8 – 40 bodova
3. za koeficijent prebivališta od 0,41 do 0,6 – 30 bodova
4. za koeficijent prebivališta od 0,21 do 0,4 – 20 bodova
5. za koeficijent prebivališta do 0,2 – 10 bodova

(3) Boravljenje na području Općine se ne boduje.

**Broj članova obiteljskog domaćinstva podnositelja zahtjeva**

Članak 18.

(1) Prema broju članova obiteljskog domaćinstva (budućih korisnika stanova) podnositelju zahtjeva pripada:

a) samac 1 bod

b) dva člana 3 boda

c) tri člana 7 bodova

d) četiri člana 9 bodova

e) pet članova i više 12 bodova

(2) Ako je podnositelj zahtjeva samohrani roditelj ili posvojitelj koji samostalno skrbi o djetetu ili usvojeniku, ili je partner skrbnik sukladno Zakonu o životnom parnerstvu osoba istog spola, na bodove ostvarene temeljem stavka 1. ovog članka dodaju se 4 boda.

(3) Samohrani roditelj, posvojitelj ili partner skrbnik je roditelj koji nije u braku, ne živi u izvanbračnoj zajednici ili neformalnom životnom partnerstvu, a sam skrbi i uzdržava svoje dijete što znači da nema prihoda od drugog odsutnog ili umrlog roditelja.

(4) Članovima obiteljskog domaćinstva podnositelja zahtjeva iz stavka 1. ovog članka smatraju se: bračni drug, izvanbračni drug, formalni životni partner, neformalni životni partner, te drugi životni partner prijavitelja, potomak, roditelj i osobe koje je podnositelj zahtjeva ili član obiteljskog domaćinstva prema zakonu dužan uzdržavati, a koji su na dan objave Javnog poziva prijavljeni na istoj adresi prebivališta kao i podnositelj zahtjeva.

**Životna dob podnositelja zahtjeva**

Članak 19.

Prema životnoj dobi, u trenutku objave Javnog poziva, podnositelju zahtjeva pripada:

a) do navršene 25 godine 8 bodova

b) od navršene 25 godine do navršenih 50 godina 12 bodova

c) od navršenih 50 godine nadalje 4 bodova

**Stručna sprema podnositelja zahtjeva**

Članak 20.

(1) Na temelju stručne spreme odnosno akademskog stupnja obrazovanja podnositelju zahtjeva pripada za:

a) magistra (mag.)/magistra inženjera (mag.ing)/ magistra doktora (dr.med.) 6 bodova

b) sveučilišnog prvostupnika (univ.bacc.)/ sveučilišnog prvostupnika inženjera (univ.bacc.ing.) 4 boda

c) srednju stručnu spremu 2 boda

d) završeno osnovnoškolsko obrazovanje 1 bod

(2) Magistrima znanosti (mr.sc.) dodjeljuju se dodatna 3 boda, a doktorima znanosti (dr. sc.) dodjeljuje se dodatnih 6 bodova.

(3) Ukoliko je jedan ili više članova domaćinstva po struci jedno od sljedećih deficitarnih zanimanja, odnosno djelatnik medicinske struke, sveučilišni prvostupnik/magistar ranog i predškolskog odgoja, sveučilišni prvostupnik/magistar logopedije, sveučilišni prvostupnik/magistar primarnog obrazovanja, po zahtjevu dodjeljuju se dodatna 5 boda.

**Djeca predškolske dobi i djeca na školovanju**

Članak 21.

Za svako dijete predškolske dobi kao i dijete na redovnom školovanju, podnositelju zahtjeva pripada 3 boda.

**Invaliditet ili tjelesno oštećenje podnositelja zahtjeva i/ili člana njegova obiteljskog domaćinstva**

Članak 22.

Prema zdravstvenom stanju podnositelja zahtjeva odnosno člana njegovog obiteljskog domaćinstva navedenog u zahtjevu, ovisno o utvrđenom stupnju invaliditeta, za svaku osobu s utvrđenim invaliditetom pripada:

a) za dijete s teškoćama u razvoju 12 bodova

b) za invaliditet od 100% oštećenja organizma 10 bodova

c) za invaliditet od 80%-100% (manje od 100%) tjelesnog oštećenja 6 bodova

d) za invaliditet od 50%-80% (manje od 80%) tjelesnog oštećenja 4 boda

**Sudjelovanje u Domovinskom ratu**

Članak 23.

Prema vremenu provedenom u obrani suvereniteta Republike Hrvatske, podnositelju zahtjeva ili člana njegovog obiteljskog domaćinstva sa statusom hrvatskog branitelja iz Domovinskog rada pripada:

1. do 12 mjeseci – 1 bod
2. od 12 do 24 mjeseca – 2 boda
3. od 24 do 36 mjeseci – 3 boda
4. od 36 do 48 mjeseci – 4 boda
5. 48 mjeseci i više – 5 bodova

**Status člana obitelji poginulog, zatočenog ili nestalog hrvatskog branitelja za podnositelja zahtjeva.**

Članak 24.

Podnositelju zahtjeva, članu uže obitelji (bračni drug i djeca te izvanbračni drug koji je s hrvatskim braniteljem iz Domovinskog rata do njegove smrti, zatočenja ili nestanka živio u zajedničkom kućanstvu najmanje tri godine ili kraće ako je u izvanbračnoj zajednici rođeno zajedničko dijete) poginulog, zatočenog ili nestaloga hrvatskog branitelja iz Domovinskog rata pripada 6 bodova.

**IV. POSTUPAK ZA UTVRĐIVANJE LISTE PRVENSTVA**

Članak 25.

(1) Postupak za utvrđivanje Liste prvenstva za kupnju stana prema ovoj Odluci provodi Povjerenstvo za utvrđivanje Liste prvenstva.

(2) Povjerenstvo i predsjednika Povjerenstva imenuje Općinski načelnik.

(3) Povjerenstvo čine predsjednik i četiri člana.

(4) Povjerenstvo za utvrđivanje Liste prvenstva provodi postupak Javnog poziva za utvrđivanje Liste prvenstva, obavlja bodovanje po zaprimljenim zahtjevima, izrađuje i predlaže odluke u vezi Liste prvenstva, utvrđuje prijedlog Liste prvenstva.

(5) Prijedlog Liste prvenstva objavljuje se na oglasnoj ploči i internet stranici Općine.

Članak 26.

(1) Javni poziv za podnošenje zahtjeva za osnivanje prava građenja objavljuje se na oglasnoj ploči i internet stranici Općine, a obvezno sadrži:

1) uvjete za sudjelovanje u postupku,

2) isprave i dokaze koji se prilažu uz zahtjev,

3) naznaku o roku i mjestu podnošenja zahtjeva.

(2) U dnevnom tisku i na web stranicama Općine objavljuje se obavijest o raspisanom Javnom pozivu s uputama i podacima o poveznicama na detaljne informacije Javnog poziva.

Članak 27.

(1) Zahtjev za osnivanje prava građenja podnosi se na posebnom obrascu, koji se, kao i pripadajuće izjave, preuzima neposredno u službenim prostorijama Jedinstvenog upravnog odjela Općine te na Internet stranici Općine.

(2) Zahtjev za osnivanje prava građenja predaje se na način utvrđen Javnim pozivom.

Članak 28.

(1) Podnositelj zahtjeva, uz Zahtjev iz članka 26. ove Odluke, mora priložiti:

1) domovnicu ili presliku osobne iskaznice za podnositelja zahtjeva,

2) rodni list ili vjenčani list ili izvadak iz registra životnog partnerstva – za podnositelja zahtjeva i članove obiteljskog domaćinstva navedene u zahtjevu za kupnju stana (ne starije od 6 mjeseci od dana podnošenja zahtjeva),

3) u izvorniku – izjava o partnerstvu potpisanu od strane podnositelja zahtjeva i životnog partnera (izvanbračno partnerstvo, neformalno životno partnerstvo i ostalo) ovjerena kod Javnog bilježnika dana pod materijalnom i kaznenom odgovornošću

4) uvjerenje o prebivalištu – za podnositelja zahtjeva i članove obiteljskog domaćinstva navedene u zahtjevu za kupnju stana koje izdaje policijska postaja (ne starije od dana objave poziva),

5) u izvorniku – izjava ovjerena kod Javnog bilježnika dana pod materijalnom i kaznenom odgovornošću kojom podnositelj zahtjeva za sebe i članove obiteljskog domaćinstva izjavljuje da on i članovi obiteljskog domaćinstva navedeni u zahtjevu za kupnju stana nemaju i nisu u razdoblju od 1. siječnja 2023. godine do dana objave Javnog poziva imali u vlasništvu stan, kuću, nekretnine stambeno poslovne namjene te građevinsko zemljište na kojem je moguća izgradnja, odnosno da imaju u vlasništvu kuću ili stan nedostatne površine (35m2 korisne površine stana za jednu osobu, odnosno za svaku daljnju osobu još 10m2 uz dozvoljeno odstupanje do 5% od korisne površine stana) (ne starija od 30 dana od dana podnošenja zahtjeva),

6) dokumentacija kojom se dokazuje stambeni status:

* ugovor o najmu stana ovjeren kod javnog bilježnika ili prijavljeni u nadležnoj poreznoj upravi najkasnije dan prije objave Javnog poziva,
* ugovor o korištenju nužnog smještaja sklopljen najkasnije dan prije objave Javnog poziva,
* izjava podnositelja zahtjeva o stanovanju kod fizičke osobe koja je u srodstvu s podnositeljem zahtjeva odnosno njegovim bračnim ili izvanbračnim drugom supotpisana od strane te fizičke osobe – srodnika,
* e-izvadak ili izvadak iz zemljišne knjige izdan od strane Zemljišno knjižnog odjela nadležnog suda kao dokaz vlasništva neodgovarajuće kuće ili stana uz obvezatno naznačenu adresu, strukturu i ukupnu površinu stana u vlasništvu - za podnositelja zahtjeva i članove obiteljskog domaćinstva,

7) izvod iz matice rođenih za djecu predškolske dobi

8) dokaz o školskoj spremi (svjedodžba o završenom školovanju, radna knjižica, diploma),

9) dokaz o školovanju djece – potvrda/uvjerenje škole ili visokog učilišta,

10) rješenje nadležnog tijela o utvrđenom stupnju invaliditeta – za podnositelja zahtjeva i/ili člana obiteljskog domaćinstva, odnosno nalaz i mišljenje nadležnog tijela o utvrđenim teškoćama u razvoju djeteta,

11) potvrdu nadležnog tijela državne uprave o vremenu sudjelovanja u Domovinskom ratu za podnositelja zahtjeva,

12) potvrdu o statusu člana obitelji poginulog, zatočenog, nestalog hrvatskog branitelja iz Domovinskog rata i dokaz o rodbinskoj vezi – za podnositelja zahtjeva.

(2) Isprave iz stavka 1. ovoga članka mogu se podnijeti kao preslike, osim ovjerenih Izjava koje je potrebno dostaviti u originalu.

(3) Podnositelj zahtjeva dužan je izvornike podnijeti na uvid članovima Povjerenstva za utvrđivanje Liste prvenstva za kupnju stana po Programu POS-a, na zahtjev Povjerenstva, a najkasnije prilikom utvrđivanja konačne Liste prvenstva.

(4) Podnositelju zahtjeva za zahtjev koji je nepotpun, odredit će se dopunski rok od 5 dana za dopunu dokumentacije. Zahtjev za dopunu dostavlja se putem e-maila na adresu koju je podnositelj zahtjeva naveo u zahtjevu.

(5) Ako po proteku roka od 5 dana ne budu dostavljeni zatraženi dokazi iz članka 12. stavak 1. točke 1. Odluke, takav zahtjev se neće razmatrati.

(6) Ako po proteku roka od 5 dana ne budu dostavljeni dokazi, odnosno zatražene isprave na okolnost postojanja nekog od ostalih osnova bodovanja, ta osnova će se smatrati nedokazanom te će se podnositelju zahtjeva bodovati samo one osnove za koje je dostavio dokaze.

Članak 29.

(1) Bodovi ostvareni prema kriterijima od članka 14. do članka 24. ove Odluke zbrajaju se te se na osnovi njih utvrđuje redoslijed na Listi prvenstva.

(2) Ako dva ili više podnositelja zahtjeva ostvare isti broj bodova na Listi prvenstva, prednost pri odabiru nekretnine ima podnositelj zahtjeva koji je ostvario veći broj bodova s osnova uvjeta stanovanja te ukoliko je i dalje isti broj bodova, prednost ima podnositelj zahtjeva s osnova stambenog statusa, nadalje podnositelj zahtjeva čije obiteljsko domaćinstvo broji više članova, nadalje podnositelj zahtjeva koji ima više djece na školovanju/predškolskom odgoju, a ako broj bodova i nadalje ostane izjednačen prednost ima podnositelj koji ima dulje prebivalište na području Općine.

Članak 30.

Lista prvenstva sadrži:

- redni broj,

- prezime, ime i adresu podnositelja zahtjeva,

- broj bodova prema pojedinim kriterijima i mjerilima za svakog podnositelja zahtjeva,

- ukupan broj bodova za svakog podnositelja zahtjeva,

- mjesto i datum utvrđivanja Liste prvenstva.

Članak 31.

(1) Podnositelj zahtjeva ima pravo prigovora na utvrđeni redoslijed na prijedlogu Liste prvenstva, odnosno na neuvrštavanje na Listu prvenstva. Prigovor se podnosi Povjerenstvu za utvrđivanje Liste prvenstva u roku od 8 dana od dana objavljivanja prijedloga Liste prvenstva na oglasnoj ploči i Internet stranici Općine a o osnovanosti prigovora odlučuje Općinski načelnik.

(2) Odluka Općinskog načelnika po prigovoru je konačna.

(3) Nakon odlučivanja po prigovorima Općinski načelnik, na prijedlog Povjerenstva za utvrđivanje Liste prvenstva, utvrđuje konačnu Listu prvenstva te se ista objavljuje na oglasnoj ploči i Internet stranici Općine.

Članak 32.

(1) Važenje Liste prvenstva utvrđuje se do njenog opoziva, a najdulje za vrijeme od četiri godine računajući od dana njezina utvrđenja.

(2) Odlukom Općinskog načelnika važenje Liste prvenstva može se produžiti.

Članak 33.

(1) Pravo prvenstva pri izboru građevinske parcele, odnosno planirane građevinske parcele ima ponuditelj koji ostvari najveći broj bodova temeljem kriterija utvrđenih ovom Odlukom, po redoslijedu od najviše do najmanje ostvarenih bodova.

(2) Podnošenje zajedničke ponude supružnika ili izvanbračnih drugova smatrati će se jednom ponudom.

(3) Ponude supružnika ili izvanbračnih drugova u slučaju iz stavka 3. ovog članka Odluke, bodovati će se u odnosu na onog zajedničkog ponuditelja koji prema kriterijima iz ove Odluke ostvaruje veći broj bodova.

(4) U slučaju odustanka najpovoljnijeg ponuditelja, najpovoljnijim ponuditeljem smatra se sljedeći ponuditelj koji je ostvario najveći broj bodova.

Članak 34.

(1) Podnositelj zahtjeva se može javiti i na druge programe poticane stanogradnje.

(2) Ukoliko se podnositelj zahjeva javio i na druge programe poticane stanogradnje te na utvrđenom redoslijedu liste prvenstva ima pravo odabira nekretnine na obje liste, dužan se je očitovati na kojoj listi prvenstva želi zadržati poziciju, a od koje liste prvenstva odustaje, u roku od 5 dana od objave prijedloga liste.

(3) Ukoliko se podnositelj zahtjeva nije očitovao u roku iz prethodnog stavka, smatrati će se da je zadržao poziciju na onoj listi prvenstva na kojoj je na višoj poziciji, a ukoliko je na obje liste na istoj poziciji, smatrati će se da je zadržao poziciju na listi onog programa poticane stanogradnje u kojoj se raspolaže nekretninama koje su bliže njegovoj adresi prebivališta.

Članak 35.

Na postupak natječaja primjenjuju se odredbe općeg akta Općine Vrsar-Orsera kojim se uređuje gospodarenje nekretninama u vlasništvu Općine Vrsar-Orsera.

**V. ZAVRŠNE ODREDBE**

Članak 36.

Ova odluka stupa na snagu osmog dana od dana objave u "Službenim novinama Općine Vrsar - Orsera ".

KLASA:

URBROJ:

Vrsar-Orsera, 2022. godine

**PREDSJEDNICA**

**OPĆINSKOG VIJEĆA**

**OPĆINE VRSAR-ORSERA**

**Marina Deak**